Kyautar Naira miliyan 5 ta sa mata fada a Kurosriba
By Musa Kutama, Kalaba | Publish Date: Aug 31 2018 2:00AM
A ranar Juma’ar da ta gabata ce wadansu mata a Jihar Kuros Riba da aka gayyato domin bude cibiyar bai wa mata tallafi da matar Gwamnan Jihar, Misis Linda Ayade ta kafa, inda bayan gama bikin Gwamnan Jihar ya ba su kyautar Naira miliyan biyar su raba a tsakaninsu, amma a karshe suka kacame da fada.
Aminiya ta samu labarin cewa Kwamishinar Ma’aikatar Harkokin Mata ta Jihar, Misis Stella odey ce aka ba kudin ta raba musu sai aka rika ba kowace mata Naira dubu biyu-biyu, aka rufe kofar shiga ofishin ma’aikatar, wadansu kuma suka nemi su karya kofar, lamarin da ya jawo fada a tsakaninsu.
Wakilinmu ya tuntubi Kwamishina Stella Odey game da lamarin, inda ta ce “An raba kudin, kowa ya samu amma mun lura da wadansu ma na son su karba fiye da sau daya, muka ki, muka hana su. Ka ji abin da ya faru ke nan,” inji ta.
Aminiya ta ji ta bakin Shugabar Cibiyar Crowei, Misis Lawracia Etta game da yadda fada ya kaure a tsakanin matan, sai ta musanta zargin, inda ta ce “Taron mata dole a samu hatsaniya irin haka; tunda su zo daga yankuna daban-daban. Kudin somin tabi ne na jawo ra’ayin matan, su mara wa Gwamnan baya a yunkurinsa na neman sake tsayawa takara, karo na biyu.”